今年暑氣甚劇六月二十八日初伏之末風雨甚横既而便晴有感作
作者：晁說之
朝代：宋

paragraphs: 庚暑既云初，甲運将復浹。
正當相火行，如持溽土□。
炎熾及雲霄，煩燠況僕妾。
皇天不勝毒，一日思自愜。
箕畢靡遑舍，巢穴徒更讋。
兩脚壓嶙峋，風威振巀嶫。
滂沲驅鬼神，庭除覓舟楫。
扶搖百年木，斬馘一瞬捷。
豈容壺蟻蠧，諒搜芥龍厭。
我屋茅何支，彼田禾已躐。
簡編恨枯槁，縱横恣涾浥。
泉酌便無情，湯餅誰爲饁。
亟欲撝絺綌，從此正經蹀。
矯首凌鶴翔，奮身脱鳶跕。
寧知不亹亹，俄覺復燁燁。
强陰難節制，衰陽易威脅。
藴隆增幾倍，怫鬱起重疊。
蝗陣暫侜張，穀根自安貼。
蜩狂噪百尺，鳩慚勞兩頰。
我亦悶賦詩，欲語而膽怯。